אורית חזן

אורית חזן היא דיקנית לימודי הסמכה בטכניון. חוקרת הוראת מדעי המחשב, עמדה בראש הפקולטה לחינוך למדע וטכנולוגיה בטכניון. חזן היא בוגרת בית הספר הריאלי העברי בחיפה, וסיימה בשנת 1989 את התואר הראשון בהצטיינות בהוראת מתמטיקה ומדעי המחשב בטכניון עם תעודת הוראה לבתי ספר תיכוניים. חזן סיימה הן את התואר השני בשנת 1991 ואת הדוקטורט בשנת 1995 במחלקה להוראת הטכנולוגיה והמדעים בטכניון בהנחיית פרופסור אורי לירון. בשנים 1996-1995 במסגרת הפוסט-דוקטורט, גרה חזן בבוסטון וחקרה במרכז מו"פ לפיתוח חינוכי. בנוסף, בשנת 2000, חזן סיימה תואר שני במנהל עסקים עם דגש מיוחד בניהול חברות עתירות טכנולוגיה בפקולטה להנדסת תעשייה וניהול בטכניון. בתואר השני חקרה חזן את יישומם של רעיונות ממדעי המחשב בפיתוחן והצגתן של הוכחות מתמטיות. בדוקטורט חקרה הבנה של מושגים באלגברה מודרנית על ידי סטודנטים לתואר ראשון. בפוסט דוקטורט חקרה חזן למידה בסביבות גאומטריה דינמית (Dynamic Geometry), כמו למשל Geometer's Sketchpad. חזן כיהנה במספר תפקידים אקדמיים בטכניון ומחוץ לו, ובהם: בשנים 2008-2006 כיהנה בתפקיד סגנית דיקן לימודי הסמכה של הטכניון. בשנים 2010-2007 כיהנה כיו"ר ועדת התוכנית למדעי המחשב של משרד החינוך בבתי ספר תיכוניים בישראל. בשנים 2007-2006 כיהנה כיו"ר שותפה (co-chair) של כינוס הדוקטורנטים של SIGCSE. תחום המחקר של חזן הוא הוראת מדעי המחשב והנדסת תוכנה. במסגרת זו, היא חוקרת היבטים אנושיים (קוגניטיביים וחברתיים) של הוראת ניהול ופיתוח פרויקט תוכנה ברמת הפרט, הצוות והארגון, בבתי ספר תיכוניים ובארגוני תוכנה. מחקריה של חזן מתמקדים כיום בשיטות להוראת ניהול ופיתוח פרויקטי תוכנה בגישה האג'ילית ובהוראת הנדסת תוכנה כפרקטיקה רפלקטיבית. כמו כן, חזן עוסקת בהוראת מדעי המחשב ומתמטיקה אוניברסיטאית, כאשר המסגרת התאורטית בה מנותחים הנתונים כוללת דרכים בהן משתמשים סטודנטים להורדת רמת ההפשטה (reduction of abstraction). בנוסף, מחקריה של חזן עוסקים בקידום שונות במדע וטכנולוגיה כאמצעי לשיפור החברה. כיום, מתמקדת חזן במדיניות חינוך במדע וטכנולוגיה. בפרט, יזמה והקימה את תוכנית "מבטים – מהנדסים/מדענים בחינוך טכנולוגי-מדעי" המקדמת תפיסה חדשה של הוראת מדע וטכנולוגיה כחלק מהתפתחותם המקצועית של מהנדסים ומדענים. במסגרת פעילותה הציבורית פרופ' חזן מקדמת שיתופי פעולה בין האקדמיה, תעשיית ההי-טק, הצבא ומערכת החינוך בהקשר לחינוך למדע וטכנולוגיה. חזן פרסמה מעל 100 מאמרים שהתפרסמו בכתבי עת ובכנסים בתחומי הוראת מדעי המחשב, הוראת היבטים אנושיים של הנדסת תוכנה, פיתוח תוכנה אג'ילי והוראת מתמטיקה אוניברסיטאית. מאמריה צוטטו למעלה מ-6,000 פעמים. בנוסף, חזן כתבה ארבעה ספרים: מדריך להוראת מדעי המחשב- בגישה מבוססת למידה פעילה: ספר זה נכתב יחד עם ד"ר נוע רגוניס וד"ר תמי לפידות הספר מציג הן את התפיסה הקונספטואלית והן את מימושה המפורט להוראת מדעי המחשב במגוון מסגרות. הנדסת תוכנה אג'ילית (במסגרת הסדרה "נושאים לתואר ראשון במדעי המחשב"): ספר זה נכתב יחד עם ד"ר יעל דובינסקי הספר מציג קורס בהנדסת תוכנה מנקודת מבט אג'ילית בסביבת למידה המתאימה הן לתעשייה והן לאקדמיה. הספר סוקר את הנושא של פיתוח תוכנה אג'ילי מההיבט האנושי (קוגניטיבי וחברתי), ההיבט הארגוני (ניהולי ותרבותי) וההיבט הטכנולוגי (מעשי וטכנולוגי). היבטים אנושיים של הנדסת תוכנה: ספר זה נכתב עם פרופ' טומייקו מאוניברסיטת קרנגי מלון הספר נכתב לסטודנטים להנדסת תוכנה ולמפתחי תוכנה מקצועיים. ספר זה ממחיש את מורכבותם של היבטים אנושיים בהנדסת תוכנה ודן באתגרים, שאלות וקונפליקטים הבאים לידי ביטוי בתהליכי הפיתוח. הוראת מחקר איכותני-אתגרים, עקרונות ויישום: ספר זה נערך יחד עם ד"ר ליאורה נוטוב. הספר דן באתגרים בהוראת מחקר איכותני ממגוון נקודות מבט, לצד עקרונות לבניית קורסים בנושא זה ודוגמאות לקורסים להוראת סוגיה מסוימת או כישור מסוים במחקר איכותני. עוד ניתן למצוא בספר הצעות לשילובם של תחומי דעת נוספים בהוראת המחקר האיכותני. מדיה וקבצים בנושא אורית חזן בוויקישיתוף האתר האישי של פרופסור חזן הפקולטה לחינוך למדע וטכנולוגיה תוכנית מבטים (ארכיון) במחלקה לחינוך, למדע וטכנולוגיה נושאים לתואר ראשון במדעי המחשב תמר טרבלסי חדד, שיא של כל הזמנים: חמש חוקרות מצטיינות דיקניות בטכניון, באתר ynet, 25 בדצמבר 2016 Education Development Center - EDC SIGCSE אורית חזן, לתת תעודת הוראה לכל סטודנט למדעים, באתר ynet, 2 בינואר 2012 אורית חזן, הטכניון מקבל אחריות על החינוך המדעי, באתר TheMarker‏, 2 בספטמבר 2013 על תוכנית מבטים(הקישור אינו פעיל) אורית חזן בדף מוסד שמואל נאמן חושב באמצעות Google Scholar Guide to Teaching Computer Science: An Activity-Based Approach Agile Software Engineering On Prof.Tomayko Human Aspects of Software Engineering הוראת מחקר איכותני